Diretturi tal-HSBC mhux ħatja li ma ħallsux impjegat Għaxar diretturi u eks-diretturi tal-HSBC Bank Malta ma nstabux ħatja li ma ħallsux impjegat eluf ta' ewros f'salarju. L-eks-Kap Eżekuttiv Andrew Beane, Gordon Cordina, Andrew Muscat, Sonny Portelli, Maryanne Vella, John Bonello, Philip Farrugia Randon, Juanito Camilleri, George Brancaleone u Caroline Buhagiar Klass kienu mixlijin mill-Ispettur Sarah Magri li bejn Jannar 2017 u Ġunju 2018 ma ħallsux lil Mark Anthony Muscat €85,000. Mill-provi quddiem il-Maġistrat Donatella Frendo Dimech irriżulta li wara tibdil fl-istruttura tal-bank Muscat u impjegati oħra ingħataw madwar €108,000 bħala kumpens. Minkejja dan Muscat ippretenda li jingħata ħlasijiet oħra u minħabba li m'attendix għax-xogħol l-HSBC iddeċieda li jkeċċih. Il-kawża kontra d-diretturi tal-bank instemgħet quddiem il-Maġistrat Donatella Frendo Dimech fejn din, fost oħrajn, irrimarkat kif "b'mod stramb", u qabel max-xhieda bdew jinstemgħu, il-prosekuzzjoni irtirat l-akkużi kontra l-HSBC Bank. Hija sostniet li kienet tinsab f'sitwazzjoni fejn il-prosekuzzjoni qed titlob li jittieħdu passi kontra individwi għal reat li, skont l-istess prosekuzzjoni, twettqu minn bank li mill-ewwel jum kien eżonorat minn kull responsabbilta kriminali. Kien għal din ir-raġuni li illiberat lid-diretturi u eks-diretturi tal-HSBC Bank Malta mill-akkużi kontrihom.